Ziyavumelana Izigaba zeZanu PF Ukuthi Kwenziwe iCongress Yesiphangiphangi
Omunye njalo umbuzo ngothi yena owesifazane ozakhethwa vele uyabe engubani?
WASHINGTON DC — Izigaba zebandla le Zanu PF zonke ezilitshumi sezivumile ukuba kwenziwe umhlangano we-congress owesiphangiphangi ukuze kukhethwe owesifazana ukuthi abe ngomunye wabasekeli bakaMongameli Robert Mugabe. Kodwa okulokhe kungacacanga yikuthi kuzaxotshwa yini oyedwa wabasekeli bakamongameli ngoba bengabesilisa, uMnu. Emmerson Mnangagwa loMnu. Phelekezela Mphoko. Akwaziwa ukuthi ngubani owesifazana ozakhethwa ukuba angene esikhundleni somsekeli kamongameli. Kodwa nxa kukhangelwa okwenzakala ebandleni leli kukhomba ukuba uMnu. Mnangagwa nguye ongaxotshwa kungene uNkosikazi Grace Mugabe esikhundleni sakhe. Kodwa bakhona njalo abanye abebandla leli abathi kungabunjwa esinye isikhundla sabasekeli bakamongameli babebathathu. Kuminyaka esanda kwedlula, isisekelo sebandla leZanu PF sasikubeka sobala ukuba omunye wabasekeli baka mongameli kumele abe ngowesifazana kodwa lokhu kwaguqulwa okukhangelelwe ukubuyiselwa njalo. Sixoxe lelunga lelunga ledale le Central Committee yebandla le Zanu PF, uMnu. Joseph Tshuma, othe, “UBulawayo laye, njengamanye ama provinces uvumile laye ukubana umnyaka lowu njengoba sikhangelele ukuya ekhethweni siyokwenza icongress yethu." Ukuhlaziya loludaba sixoxe lengcwethi ecubungula ezombusazwe, uMnu. George Mkhwananzi, olilunga lebandla le People's Democratic Party. “Ungabhekisisa ukwenza kwe Zanu PF, nxa kulento abafuna ukuyifeza bayaguqula imithetho yabo kube lento abaqala ukubanga umsindo ngayo,” kutsho uMkhwananzi.